पंजाब में कोरोना वायरस के 549 नए केस, 31 और मरीजों की मौत
पंजाब में बुधवार को कोरोना वायरस से संक्रमण के 549 नए मामले सामने आए, जिससे राज्य में कुल संक्रमितों की संख्या बढ़कर 1,25,760 हो गई।
चंडीगढ़: पंजाब में बुधवार को कोरोना वायरस से संक्रमण के 549 नए मामले सामने आए, जिससे राज्य में कुल संक्रमितों की संख्या बढ़कर 1,25,760 हो गई। वहीं, संक्रमण से 31 और लोगों की मौत के बाद मृतकों की संख्या बढ़कर 3,925 हो गई। मेडिकल बुलेटिन के अनुसार मोहाली में नौ, जालंधर में पांच, पटियाला में तीन, फिरोजपुर मुक्तसर और पठानकोट में दो-दो और अमृतसर, बरनाला, फरीदकोट, होशियारपुर और संगरुर में एक-एक व्यक्ति की मौत हुई। पंजाब में इस समय 7,760 संक्रमितों का इलाज चल रहा है जिनमें से 32 की हालत गंभीर है और उन्हें वेंटिलेटर पर रखा गया। वहीं ,176 मरीजों को ऑक्सीजन दी जा रही है। बुलेटिन के मुताबिक, गत 24 घंटे में 970 मरीज संक्रमण मुक्त हुए हैं। अबतक राज्य में कुल 1,14,075 लोग कोविड-19 को मात दे चुके हैं। वहीं, पूरे देश की बात करें तो देश में कोरोना वायरस के नए मामले जिस रफ्तार से आ रहे हैं उससे अधिक रफ्तार से लोग ठीक हो रहे हैं।यही वजह है कि देश में कोरोना के एक्टिव मामलों में लगातार कमी देखी जा रही है। पिछले 24 घंटों के दौरान देश में कोरोना के एक्टिव मामलों में 14886 की कमी देखने को मिली है, देश में अब कोरोना वायरस के कुल 812390 एक्टिव मामले बचे हैं जो देश में अबतक आ चुके कुल कोरोना वायरस मामलों का सिर्फ 11.11 प्रतिशत है।केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक पिछले 24 घंटों के दौरान देश में कोरोना वायरस के 67708 नए मामले दर्ज किए गए हैं और देश के कुल कोरोना मामलों का आंकड़ा बढ़कर 7307097 तक पहुंच गया है। हालांकि इसमें अधिकतर लोग ठीक हो चुके हैं।कोरोना से ठीक होने वाले मामलों की बात करें तो उनमें भी बढ़ोतरी हो रही है। केंद्रीय स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस से 81561 लोग ठीक हुए हैं और अबतक कुल 63,83,441 लोग पूरी तरह से ठीक हो चुके हैं। देश में कोरोना वायरस का रिकवरी रेट 87.35 प्रतिशत हो गया है।कोरोना की वजह से जान गंवाने वालों की संख्या भी अब पहले के मुकाबले कम हुई है। पिछले 24 घंटों के दौरान देशभर में कोरोना की वजह से 680 लोगों की जान गई है। अबतक देशभर में यह जानलेवा वायरस कुल 111266 लोगों की जान ले चुका है।कोरोना मरीजों की पहचान के लिए देशभर में लगातार टेस्टिंग हो रही है, बुध को देशभर में 11.36 लाख से ज्यादा कोरोना टेस्ट हुए हैं। देश में कुल कोरोना वायरस टेस्टिंग का आंकड़ा अब बढ़कर 9.12 करोड़ को पार कर चुका है। दुनियाभर में अमेरिका के बाद भारत में ही सबसे ज्यादा कोरोना टेस्ट हो रहे हैं।